Diari Oficial de la Generalitat Valenciana


Sumari del DOGV 9304, del 23-03-2022 (2022/2437)

RESOLUCIÓ de 16 de març de 2022, de la Vicepresidència i Conselleria d'Igualtat i Polítiques Inclusives, per la qual s'habiliten temporalment determinats immobles com a centres d'acolliment temporal d'emergència, en el context de l'emergència humanitària de persones desplaçades del seu lloc de residencia a conseqüència de la invasió militar d'Ucraïna.
-----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9304

Data del DOGV
:   23-03-2022

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2022/2437


Data del document
:   16-03-2022

Organisme emissor
:   Vicepresidència i Conselleria d'Igualtat i Polítiques Inclusives

Tipus de document
:   Resolució

Anàlisi jurídica

 Descriptors 

:   * Vicepresidència i Conselleria d'Igualtat i Polítiques Inclusives

RESOLUCIÓ de 16 de març de 2022, de la Vicepresidència i Conselleria d'Igualtat i Polítiques Inclusives, per la qual s'habiliten temporalment determinats immobles com a centres d'acolliment temporal d'emergència, en el context de l'emergència humanitària de persones desplaçades del seu lloc de residencia a conseqüència de la invasió militar d'Ucraïna. [2022/2437]  
  
Antecedents de fet  
  
Primer. La invasió militar d'Ucraïna per part de Rússia des del passat 24 de febrer ha provocat que importants zones del territori ucraïnés s'hagen convertit en escenari d'enfrontaments militars, de les quals han fugit o estan escapant milers de persones.  
Entre les greus conseqüències que està provocant aquest conflicte, és significativa els moviments migratoris de persones cap als estats de la Unió Europea: a data d'1 de març de 2022, més de 650.000 persones desplaçades havien arribat des d'Ucraïna a través de Polònia, Eslovàquia, Hongria i Romania, però es calcula que aquestes xifres augmentaran.  
Segon. La resposta dels estats membres de la Unió Europea i de les institucions d'aquesta última ha sigut ràpida i contundent i en aquest sentit el Consell ha dictat la Decisió d'execució (UE) 2022/382, de 4 de març de 2022, amb la finalitat de constatar l'existència d'una afluència massiva de persones desplaçades en el sentit de la Directiva 2001/55/CE, i proporcionar-los d'aquesta manera protecció temporal. L'esmentada decisió d'execució conté la relació de persones a les quals s'aplica aquesta protecció temporal.  
Tercer. A Espanya, el Consell de Ministres, en la seua reunió del passat dia 8 de març, ha aprovat un acord amb el qual amplia la relació de persones que podran acollir-se a la protecció temporal atorgada per la referida decisió d'execució, que troben refugi a Espanya.  
  
L'Ordre PCM/169/2022, de 9 de març, desenvolupa el procediment per al reconeixement d'aquesta protecció temporal. La resolució d'aquest procediment inclou l'autorització de residència i treball a la persona interessada a romandre en territori espanyol.  
Quart. En aquest context d'emergència humanitària, resulta necessari adoptar les mesures oportunes per a l'habilitació temporal d'aquells espais que es convertiran en la residència habitual temporal de les persones que arriben a la Comunitat, amb la finalitat de fer efectiva un primer acolliment i allotjament dins del Sistema d'Acolliment de Protecció Internacional del Ministeri d'Inclusió, Seguretat Social i Migracions.  
  
  
Fonaments de dret  
  
Primer. La Generalitat, a través de la Vicepresidència i Conselleria d'Igualtat i Polítiques Inclusives, té competència exclusiva en matèria de serveis socials, de conformitat amb l'article 49.1.49 de l'Estatut d'Autonomia.  
El Decret 170/2020, de 30 d'octubre, del Consell, d'aprovació del Reglament orgànic i funcional de la Vicepresidència i Conselleria d'Igualtat i Polítiques Inclusives, el configura com el màxim òrgan encarregat de la direcció i execució de la política del Consell en matèria, entre altres, de serveis socials i persones migrants.  
Així mateix, aquest decret atorga competència a la Direcció General d'Igualtat en la Diversitat per a «gestionar, en l'àmbit de la Comunitat Valenciana, les competències atribuïdes a les comunitats autònomes en la legislació vigent en matèria de deures i llibertats de les persones estrangeres i refugiades en l'Estat espanyol» (article 13.2.f del Decret 170/2020, de 30 d'octubre).  
Finalment, l'esmentat decret atribueix a la Direcció General d'Infraestructures de Serveis Socials la competència per a «proposar i gestionar els contractes de prestació de serveis, subministraments, equipaments i obres dels centres del sistema públic de serveis socials, excepte d'aquells subjectes al règim d'acció concertada i les d'àmbit de la Direcció General de l'Institut Valencià de les Dones» i per a «exercir les competències del departament en matèria d'infraestructures, manteniment, reforma, adequació i eliminació de barreres arquitectòniques que no siguen expressament atribuïdes a un altre centre directiu» (article 18.2, apartats g i j del Decret 170/2020, de 30 d'octubre).  
  
Segon. La Llei 3/2019, de 18 de febrer, de serveis socials inclusius de la Comunitat Valenciana, estableix en l'apartat tercer de l'article 5 que el sistema públic valencià de serveis socials té caràcter de servei públic essencial, perquè se'n deriven prestacions indispensables per a satisfer les necessitats bàsiques personals i millorar les condicions de la qualitat de vida de la ciutadania, d'acord amb el que es disposa en l'article 128.2 de la Constitució Espanyola.  
Així mateix, l'article 70 estableix que les actuacions davant situacions d'urgència social tindran caràcter prioritari enfront de qualsevol altra actuació, i quan es requerisquen prestacions o serveis, podran prestar-se sense que siguen exigibles per al seu accés tots o algun dels requisits establits. Així mateix, aquesta llei estableix que les prestacions seran garantides i gratuïtes mentre es mantinga la situació d'urgència social.  
  
Als efectes d'aquesta llei, es consideren situacions d'emergència social accidents, catàstrofes o estats de vulnerabilitat i desprotecció social sobrevingudes i inesperades, de conformitat amb la normativa sobre protecció de la seguretat ciutadana, de protecció civil i gestió de les emergències que siga aplicable.  
D'acord amb el que s'ha exposat, i en exercici de la competència atribuïda pel Decret 105/2019, de 5 de juliol, del Consell, pel qual estableix l'estructura orgànica bàsica de la Presidència i de les conselleries de la Generalitat, resolc:  
  
Primer  
Posar a la disposició de la Vicepresidència i Conselleria d'Igualtat i Polítiques Inclusives, per a l'habilitació temporal com a centres d'acolliment temporal d'emergència (CATE), els immobles següents:  
a) Futura residència per a persones amb diversitat funcional de Paterna.  
b) Futur centre específic per a malalts mentals de Bétera.  
c) Alberg Juvenil Argentina, a Benicàssim, de l'IVAJ.  
d) Alberg Juvenil la Florida, a Alacant, de l'IVAJ.  
e) Alberg Juvenil Mar i Vent, a Piles, de l'IVAJ.  
f) Alberg Juvenil la Marina, a Moraira, de l'IVAJ.  
g) Alberg Juvenil Biar, a Biar, de l'IVAJ.  
h) Futur alberg de Muro de Alcoy, de l'IVAJ.  
i) Futura residència per a persones majors dependents d'Alpuente.  
j) Futur centre ocupacional d'Ademuz i centre de dia de persones majors dependents.  
k) Hospital València al Mar.  
Aquesta cessió d'ús temporal, independentment de la titularitat de l'immoble, s'efectua sense perjudici dels tràmits administratius que siga necessari realitzar amb els òrgans administratius o administracions titulars d'aquests.  
  
Segon  
Tots els centres comptaran amb una persona responsable que mantindrà la interlocució en tot moment amb la Direcció General d'Igualtat en la Diversitat i amb una plantilla de professionals adequada a l'atenció que es necessite.  
  
Tercer  
L'habilitació d'aquests centres es produirà durant el temps que duren les conseqüències derivades de l'enfrontament militar a Ucraïna i la situació de protecció temporal de les persones desplaçades, suspenent temporalment, en cas que ho tingueren, el seu destí actual.  
En tot cas, aquestes mesures podran modificar-se en funció de les decisions que vagen adoptant les diferents autoritats competents.  
  
Quart  
Proposar al Consell la declaració d'interés general i declarar l'emergència per a la subscripció dels contractes necessaris per a l'adequació i posada en marxa dels esmentats immobles, i també la gestió dels serveis i dels subministraments, i encomanar a la Direcció General d'Infraestructures de Serveis Socials la realització de les propostes de contractes necessàries a aquest efecte.  
  
Cinqué  
Per a la correcta execució d'aquestes mesures es dictaran les instruccions i protocols complementaris que s'estimen necessaris pels òrgans competents per al desenvolupament d'aquesta resolució.  
  
Contra aquesta resolució, que posa fi a la via administrativa, podrà interposar-se recurs contenciós administratiu en el termini de dos mesos, comptats des de l'endemà de la notificació, davant la Sala Contenciosa Administrativa, d'acord amb el que s'estableix en la Llei 29/1998, de 13 de juliol, reguladora de la jurisdicció contenciosa administrativa, o recurs potestatiu de reposició davant el mateix òrgan que va dictar l'acte, en el termini d'un mes, computat en els termes ja indicats, de conformitat amb els articles 123 i 124 de la Llei 39/2015, d'1 d'octubre, del procediment administratiu comú de les administracions públiques, tot això sense perjudici que puga interposar-se qualsevol altre recurs dels previstos en la legislació vigent.  
  
  
València, 16 de març de 2022.- La vicepresidenta i consellera d'Igualtat i Polítiques Inclusives: Mónica Oltra Jarque.